b'\n_START_ARTICLE_\nRimtas Kalpokas\n_START_PARAGRAPH_\nRimtas Kalpokas (1908 m. baland\xc5\xbeio 18 d. Miunchenas \xe2\x80\x93 1999 m. rugpj\xc5\xab\xc4\x8dio 4 d. Kaunas) \xe2\x80\x93 Lietuvos tapytojas, grafikas.\n_START_SECTION_\nBiografija\n_START_PARAGRAPH_\nT\xc4\x97vas Petras Kalpokas. 1929 m. baig\xc4\x97 Kauno meno mokykl\xc4\x85, 1936 m. \xe2\x80\x93 Pramonin\xc4\x97s dail\xc4\x97s institut\xc4\x85 Monzoje. 1935\xe2\x80\x931937 m. d\xc4\x97st\xc4\x97 amat\xc5\xb3 mokykloje Kaune, 1935\xe2\x80\x931940 Kauno meno mokykloje, 1940\xe2\x80\x931943 m. Kauno taikomosios dail\xc4\x97s institute, 1944\xe2\x80\x931951 m. Kauno taikomosios ir dekoratyvin\xc4\x97s dail\xc4\x97s institute (Freskos ir mozaikos dirbtuv\xc4\x97s ved\xc4\x97jas), 1951\xe2\x80\x931963 m. Kauno S. \xc5\xbduko taikomosios dail\xc4\x97s technikume, 1964\xe2\x80\x931979 m. Lietuvos dail\xc4\x97s instituto Kauno skyriuje, nuo 1977 m. profesorius.\n_START_SECTION_\nK\xc5\xabryba\n_START_PARAGRAPH_\nNutap\xc4\x97 peiza\xc5\xbe\xc5\xb3 (\xe2\x80\x9eJavapj\xc5\xabt\xc4\x97 piet\xc5\xb3 Italijoje\xe2\x80\x9c 1935 m., \xe2\x80\x9ePrie \xc5\xbdidik\xc5\xb3 ba\xc5\xbeny\xc4\x8dios\xe2\x80\x9c 1939 m.), portret\xc5\xb3 (Gra\xc5\xbeina Didelyt\xc4\x97, 1972 m., Algimantas Masiulis, 1982 m.). Suk\xc5\xabr\xc4\x97 sien\xc5\xb3 tapybos (P. Ziberto \xc5\xa1ilko kombinate Kaune, 1964 m., Juodkrant\xc4\x97s mokyklai, 1971 m., sgrafitai, freska \xe2\x80\x9eDrob\xc4\x97s\xe2\x80\x9c fabriko Kaune, 1983 m.), grafikos k\xc5\xabrini\xc5\xb3. K\xc5\xabriniai skaidri\xc5\xb3 spalv\xc5\xb3, giedros nuotaikos, lyri\xc5\xa1ki. Nuo 1929 m. dalyvavo parodose, individualios parodos surengtos Kaune 1936 m., 1937 m., 1948 m., 1978 m., 1983 m., Vilniuje 1948 m., 1958 m., 1968 m., 1978 m., Helsinkyje ir Pary\xc5\xbeiuje 1937 m., Niujorke 1939 m.'